Imtella' Settembru 2, 2021 - Aġġornata 2 Ta' Settembru, 2021 1:48pm Grupp ta' żgħażagħ ta' karnaġġjon skur li 70 sena ilu ngħataw il-piena kapitali wara li nstabu ħatja minn ġurija ta' karnaġġjon abjad ingħataw il-maħfra. F'Virginia, 70 sena ilu huma kienu nstabu ħatja li stupraw mara ta' karnaġġjon abjad. Ilbieraħ, il-Gvernatur Ralph Northam tahom il-maħfra wara mewthom. Huwa qal li waqt li din il-maħfra ma tindirizzax il-ħtija ta' dawn is-seba' rġiel, qed isservi bħala għarfien mill-Commonwealth li dawn l-irġiel ingħataw sentenza mingħajr proċess xieraq u adegwat ta' smiegħ u ngħataw sentenza ta' mewt preġudikata għax kienu suwed. Qal li kieku l-akkużati kienu bojod ma kinitx tiġi applikata l-istess sentenza. Saħaq li lkoll ħaqqna sistema ta' ġustizzja kriminali ġusta u ugwali irrispettivament minn min int jew kif tidher. Huwa esprima l-gratitudni tiegħu lejn l-avukati u l-qraba ta' dawn is-sebat irġiel għad-dedikazzjoni u l-perseveranza tagħhom. Qraba ta' dawn l-irġiel qalu li huma kienu ġew interrogati taħt pressjoni, mingħajr il-preżenza ta' avukat u agħar minn hekk il-konfessjonijiet tagħhom kienu sfurzati permezz tat-theddid u vjolenza. Fit-8 ta' Jannar, 1949 huma ġew akkużati li stupraw mara ta' 32 sena li kienet marret f'żona li fiha jgħixu nies ta' karnaġġjon skur biex tiġbor xi flus għall-ħwejjeġ li kienet biegħet. Fit-2 ta' Frar, 1951 erbat irġiel ġew eżegwiti fuq is-siġġu tal-elettriku, bit-tlieta l-oħra ġew maqtula tlett ijiem wara. Dak iż-żmien l-istupru kien reat li jġib miegħu sentenza kapitali. Il-Gvernatur Ralph Northam qal li ma kienx jixirqilhom li jmutu u talab maħfra lill-qraba tal-irġiel. Qal li waqt li ma jistgħux jibdlu l-passat, jittama li dan l-att tal-lum iġib miegħu ftit paċi.